**Delta holding d. o. o. Beograd** je jedan od najvećih holdinga u Srbiji i regionu. Vlasnik i predsednik Delta holdinga je srpski privrednik Miroslav Mišković.

Sedište Delta holdinga je u Beogradu, u Ulici Vladimira Popovića 8a, Novi Beograd.

Istorijat
---------

Delta holding je osnovan 10. januara 1997. godine u Beogradu, dok je preduzeće Delta M osnovano još 4. februara 1991. Danas, članice Delta holdinga bave se agrarnom proizvodnjom, proizvodnjom hrane, maloprodajom, izvozom, uvozom, zastupanjem inostranih kompanija, distribucijom robe široke proizvodnje, prodajom automobila, razvojem nekretnina, finansijskim uslugama i uslugama osiguranja.

Delta holding posluje na tržištima Srbije, Bosne i Hercegovine, Crne Gore, Albanije, Evropske unije, Rusije i Švajcarske. Prva je srpska kompanija koja je značajno investirala na tržištu Evropske unije. Takođe, poseduje i distributivni centar za voće i povrće u Rusiji.

Danas, Delta holding nalazi se u vlasništvu kiparskih preduzeća *Hemslejd trejding limitid* (71,72%) i *Renijum holdings limitid* (28,28%) koja se nalaze u vlasništvu srpskog privrednika Miroslava Miškovića, koji je i predsednik Delta holdinga. Pored ova dva kiparska preduzeća, sa Delta holdingom povezana su još i ova: *Avenel trejding (overzis) limitid, Daurama holdings limitid, Astatin holdings limitid, Veniti internešonal limitid, Redžajnablu enterprajzis limitid* (Kipar), *Asquere B.V. Junajted juroup investment B.V.* (Holandija) i *Hitomi fajnenšal limitid* (Britanska Devičanska Ostrva).

U depeši koju je Ambasada SAD iz Beograda poslala u Vašington se navodi da je Delta nastala „na leđima srpskog naroda" i da je Mišković stekao ogromno bogatstvo učestvujući u korupciji za vreme vladavine Slobodana Miloševića.

Zavisna društva
---------------

Sedište Delta holdinga na Novom Beogradu
Delta holding svoje poslovanje realizuje kroz pet organizacionih celina i mnoštvo zavisnih društava:

* *Delta agrar grupa*;
	+ Delta agrar d. o. o. Beograd;
	+ Yuhor-export a. d. Jagodina;
	+ Mioni d. o. o. Beograd;
	+ Danubijus d. o. o. Novi Sad;
	+ Florida bel d. o. o. Beograd;
* *Delta rilestejt grupa*;
	+ Delta rilestejt d. o. o. Beograd;
	+ Delta siti 67 d. o. o. Beograd;
	+ Delta siti d. o. o. Podgorica;
	+ Blok 67 Gmbh (Blok 67 Associates — Belvil);
* *Delta distribucija*;
	+ Delta DMD d. o. o. Beograd;
	+ Delta automoto d. o. o. Beograd;
	+ Delta motors d. o. o. Beograd;
* *Delta sport*;
	+ Delta sport d. o. o. Beograd;
	+ Delta fešn d. o. o. Beograd;
	+ Delta kofi d. o. o. Beograd;
* *Delta đenerali osiguranje*;
	+ Delta đenerali osiguranje a. d. Beograd;
	+ Delta đenerali reosiguranje a. d. Beograd;
	+ Društvo za upravljanje Dobrovoljnim penzijskim fondom Delta đenerali a. d. Beograd.

Do 1. septembra 2011. značajan deo Delta holdinga bila je *Delta M grupa* i njeno matično preduzeće Delta M.

Danas, neka od zavisnih društava su i: Delta rentakar, Delta star, Delta broker, Delta MC, Delta invest, Delta investment, Delta lend, Delta park propertis, Delta platinum, Delreal 1, Delta transportni sistem (DTS), Delvel pro itd.

Povezano
--------

* Miroslav Mišković
* Delta M

Izvori
------

1. ↑  „Delta holding: O kompaniji". Arhivirano iz originala na datum 2013-08-25. Pristupljeno 2013-08-26.
2. ↑  Agencija za privredne registre, Delta holding DOO Beograd (Novi Beograd), matični broj: 17156730, PIB: 101681615
3. ↑  "Vikiliks"+o+srpskoj+tranziciji.html „Vikiliks" o srpskoj tranziciji, RTS, 21. mart 2011

Spoljašnje veze
---------------

***Delta holding*** na Wikimedijinoj ostavi

* Zvanična stranica Delta holdinga